दिव्यांगों के सामूहिक विवाह में सहभागी बनेंगे विद्यार्थी
बड़वानी | मुख्यमंत्री कन्या विवाह योजना के तहत दिव्यांगों का सामूहिक विवाह समारोह होना है। सामाजिक न्याय व निःशक्तजन कल्याण विभाग, जिला दिव्यांग पुनर्वास केंद्र आशाग्राम ट्रस्ट के संयुक्त तत्वावधान में समारोह होगा। विवाह योग्य युवक-युवतियां 15 मार्च तक आशाग्राम ट्रस्ट, श्री कांता विकलांग सेवा ट्रस्ट झाकर में पंजीयन कराकर आवेदन ले सकते हैं। इसमें समाजकार्य के विद्यार्थी सहयोग करेंगे। जिला संयोजक सम विकास सेवा संस्थान नीता दुबे ने इसकी जानकारी दी। जन अभियान परिषद के ब्लॉक समन्वयक धर्मेंद्र गुप्ता ने बताया दिव्यांगजन को विवाह आवेदन के साथ दिव्यांगता प्रमाण-पत्र, आय, जाति, मूल निवासी प्रमाण पत्र, राशन कार्ड, आधार कार्ड, वोटर कार्ड, समग्र आईडी व बैंक खाता पासबुक की छायाप्रति लगाना होगी।
बिजली पोल में घुसा मिनी ट्रक, एक घायल
राजपुर | नगर में सौंदर्यीकरण के लिए लगाए जा रहे पोल की चपेट में आकर मिनी ट्रक 3 पलटी खा गया। घटना सोमवार रात मिर्च मंडी के पास हुई। हादसे में राजेश पिता रमेश राठौड़ गंभीर रूप से घायल हुआ है। उसे सामुदायिक स्वास्थ्य केंद्र राजपुर में डॉ. अमित शाक्य ने प्राथमिक इलाज कर जिला अस्पताल रैफर किया। चालक फरार है। लोगों के अनुसार नगर परिषद से पोल लगाए जा रहे हैं लेकिन रोड की चौड़ाई कम होने से दुर्घटनाएं हो रही है। 6 दिन से पोल लगाने का काम चल रहा है। अब तक यह दूसरी घटना है।
hin_Deva hin_Deva bho_Deva hin_Deva